Editura Arthur lansează campania ”Refugiul Perfect”

Dragi Kidiboți,

Editura Arthur lansează #Refugiulperfect67 – 67 de cărți. 67 de lumi. 67 de Refugii Perfecte

Vă invităm, timp de 67 de zile, să le descoperiți împreună cu noi!

Cărțile sunt deschise tot timpul.

E loc în ele pentru toți și e loc în ele de joacă, de plimbare, de explorat. Ne duc, cu viteza gândului, unde nu ne duce nici bicicleta, nici trenul, nici avionul: în lumi care seamănă cu cea în care trăim sau în lumi fantastice, din trecut sau din viitor, într-o aventură a minții care face ca pereții și acoperișurile, și tot ce ne ține pe loc, să dispară.

Plăcerea lecturii este refugiul perfect, iar copiii au nevoie să descopere cărțile care-i pot ajuta în această perioadă. De aceea, Editura Arthur a lansat campania #RefugiulPerfect, care se va desfășura pe durata a 67 de zile. În fiecare zi, cititorii primesc recomandări de lectură din partea redactorilor și colaboratorilor Arthur, însoțite de câte un text-surpriză despre puterea cuvintelor, așa cum se arată ea într-o carte. Refugiile literare sunt publicate zilnic pe site-ul Arthur.

Cititorii vor descoperi pe site-ul primele #RefugiiPerfecte:

MUP, Marele Uriaș Prietenos, povestește pe limba lui despre #RefugiulPerfect67, romanul omonim de Roald Dahl.

Scriitorul Florin Bican semnează dialoguri imaginare cu Francisca, plecând de la cărțile Aventurile Alisei în Țara Minunilor (#RefugiulPerfect64), Alisa în Țara Oglinzii, (#RefugiulPerfect63) și Povestea fără sfârșit (#RefugiulPerfect66). Seria continuă în fiecare săptămână.

Povestașul îi introduce pe cititori în universul Școlii pentru Bine și Rău prin #RefugiulPerfect65.

Știm că am găsit #RefugiulPerfect atunci când întrebările capătă răspuns, când regăsim bucuria de a trăi și încrederea în noi și în ceilalți. Este locul unde suntem liberi, unde putem fi noi înșine, unde ne simțim în siguranță, și e alcătuit din călătorii din care ne întoarcem mereu luminoși și senini, după ce am cucerit lumi dinăuntrul nostru a căror existență nici nu o bănuiam.

#RefugiulPerfect nu e greu de găsit, mai ales dacă pornești la drum cu prieteni, nu de unul singur. Editura Arthur îi invită pe cititorii de toate vârstele să povestească despre propriul #RefugiuPerfect pe Facebook, Bookstagram, Booktube sau oriunde povestesc despre cărți. Nu uitați de hashtagul #RefugiulPerfectArthur ca să ne găsim ușor. J

Între timp, urmăriți refugiile zilnice pe site-ul Arthur, pe paginile de Facebook și Instagram și în fiecare luni prin newsletter.